Norge kaldest i Europa
- Vi er ganske vant med at det er kaldt her om vinteren, men nå er det virkelig kaldt. Men så lenge du har en stilongs og en god jakke så kommer du langt på vei, forteller Ove Ragnar Oddløkken, som bor i Folldal i Hedmark, til VG Nett. Det er ikke bare i Hedmark at man opplever kuldetemperaturer. Meteorologene rundt i landet anbefaler å kle godt på seg når man skal ut av huset. - Fram til nå har det vært ganske mildt flere steder i landet i forhold til det som er normalt, derfor kjenner vi ekstra på kulden som kommer nå siden vi ikke har hatt det slik tidligere denne vinteren, forteller statsmeteorolog Helene Erlandsen på Vervarslinga på Vestlandet til VG Nett. Flere steder på Vestlandet og Nord-Trøndelag ble det natt til tirsdag meldt om temperaturer på rundt minus 20 grader. På Østlandet og i fjellene i Sør-Norge er det sju værstasjoner som har målt under 30 kuldegrader tirsdag morgen. - I tillegg er enda flere stasjoner som har målt temperaturer på 20-30 kuldegrader, og det ser ut til den kalde værtypen vil fortsette de neste dagene, opplyser vakthavende meteorolog i Oslo, Per Egil Haga til VG Nett.I Nord-Norge er det innlandet i Troms og Finnmark som opplever de kaldeste temperaturene på rundt minus 30 grader. - Det er kaldt her oppe nå, men ikke ekstremkaldt siden folk her oppe er ganske vant til slike temperaturer under vinterhalvåret. Akkurat nå har vi et område med kaldluft som er på vei mot oss, men det kommer an på hvordan skydekket blir om vi får enda kaldere temperaturer, forteller statsmeteorolog Matilde Hallerstig på Vervarslinga for Nord-Norge til VG Nett. Årsaken til det kalde været i store deler av landet er et høytrykk som kommer fra Russland. - Akkurat nå ligger det et høytrykksenter øst i Russland og dirigerer kalde luftmasser inn over Skandinavia. Dette høytrykket og lite skyer flere steder i landet fører til at vi opplever lave temperaturer, forklarer Haga.Det varmeste stedet i Norge er tirsdag formiddag Svalbard med 4,5 plussgrader. - Det er rekordvarmt på Svalbard i forhold til hva som er normalt. Grunnen til varmen er at det er et rekordhøyt lufttrykk i Troms og dermed er all mildværet som skulle vært over oss dyttet over til Svalbard, sier Hallestig i Nord-Norge. Det varme været har ført til at den gamle nedbørsrekorden fra 1993 med 57 millimeter er slått. Det siste døgnet har det blitt målt 98 millimeter. Nedbøren som har kommet har skapt problemer for innbyggerne. - Alt regnet som har kommet på snødekke har skapt en del snøras og stengte veier den siste tiden. Det positive er at problemene blir å forbedre seg litt når temperaturen synker igjen, men temperatursynkingen er veldig midlertidig. På torsdag vil de igjen få flere plussgrader, sier hun. På fastlandet er det Nordvestlandet som har de varmeste temperaturene hvor det har blitt målt 3,9 plussgrader på Kråkenes fyr ved Stadt.For personer som bekymrer seg for at det blir enda kaldere de kommende dagene, kan Haga betrygge med at temperaturene vil olde seg slik de er. - Ser vi på prognosene for været fremover vil områdene som har hatt klarvær og svært lave temperaturer nå vil få en del skyer i det kommende døgnet, mens de som allerede har en del skyer vil beholde dem en god stund. Dette innebærer at temperaturene ikke vil gå mye ned, og dermed vil den kalde værtypen fortsette fremover i Sør-Norge. Statsmeteorologen i Nord-Norge opplyser at de kalde temperaturene vil holde seg jevnt frem til neste uke, da vil nordlendingene oppleve varmere temperaturer igjen.I helgen har flere land i Europa opplevd ekstrem kulde og flere titalls mennesker har mistet livet. I Polen døde ti mennesker i helgen etter at graderstokken krøp ned mot 30 kuldegrader, mens i Ukraina har minst 18 mennesker frosset i hjel i løpet av den siste uken. Også i Litauen, Tsjekkia, Serbia, Romania og Bulgaria meldes det om dødsvall som følge av kuldebølgen som er over store deler av Sentral- og Øst-Europa.
Europa opplever nå full vinter og kuldegrader, men det var Folldal i Hedmark som hadde det kaldest natt til tirsdag med 34,4 minusgrader.